Fortuner steeds robuus en goed toegerus | Maroela Media
Die Toyota Fortuner Foto: Bernard K Hellberg
Almal is altyd op soek na iets anders wanneer dit by 'n nuwe motor kom. Maar elke nou en dan duik 'n produk op wat byna alles reg doen.
Vir 'n model wat in Oktober vanjaar 881 nuwe eienaars se harte verbly het (dis neer as Chrysler SA se totale verkope van 727 eenhede) het die Fortuner – nou in Epic-gewaad – steeds sy staal getoon by die McCarthy 4×4-perseel naby Cullinan.
Totale verkope vir die Fortuner, sedert sy buiging in 2006, het reeds op meer as 86 000 eenhede te staan gekom en, om dit meer in perspektief te stel: nagenoeg 50% van alle mediumgrootte sportnutsvoertuie wat in Suid-Afrika verkoop word, is Fortuners. Mededingers sluit in Trailblazer, BMW X3 en Hyundai Santa Fé.
Dat die Fortuner in Suid-Afrikaners se smaak val, is nie te betwyfel nie. Dit was nog altyd 'n gehalte, waarde-vir-geld produk wat tuis is op alle oppervlakke – van stedelike snelweë en bergpasse tot sandduine en die bosveld. Die 'gaan oral; doen enigiets… en doen dit in styl'-karakter van die Fortuner vul die avontuur-leefstyl aan van buitelug-Suid-Afrikaners wat 'n behoefte aan die dubbeldoelige vermoë van 'n veldry- en stadsvoertuig het.
Die N4-deurpad na die 4×4-terrein het die Fortuner se beskaafde padgedrag mooi ten toon gestel. Hy ry so gemaklik soos 'n motor op teer, en het terselfdertyd die vermoë om, wanneer dinge rof raak, sy veldvaardighede uit te stal.
Die voertuig-statistiek vir al twee weergawes (4×4 en 4×2) bevestig net weer die Fortuner se veldry-geskiktheid: Die invalshoek is 30 grade, vertrekhoek is 25, grondvryhoogte is 220 mm en water van so diep as 700 mm kan (stadig en versigtig) aangepak word.
'n Vinnige kykie na die Fortuner se tydlyn onthul dat die model 'n aantal verbeterings en opgraderings ondergaan het om hom danksy gebruikersterugvoer in pas met markvereistes en klanteverwagtinge te hou.
Met sy buiging in 2006 het die Fortuner dadelik kopers aangelok, en lees sy onderstaande geskiedenis soos 'n strokie.
2006 – Plaaslik vervaardigde Fortuner maak sy buiging in Suid-Afrika saam met die 7e-geslag-Hilux.
2009 – Toerustingveranderings gee die Fortuner stabiliteitsbeheer as deel van sy standaard-toerusting, en hy kry ook 17"-wiele.
2011 – Die Fortuner se voorkoms word opgekikker en hy kry 'n aantal gemak- en geriefsitems by. 'n Waarde-georiënteerde 2.5 D-4D-handratweergawe word die eerste keer by die reeks gevoeg.
2012 – 2.5 D-4D-outomaties word bekend gestel.
2013 – "LTD Edition" vir die 3.0 D-4D- en 4.0 V6-modelle.
2014 – Fortuner "Epic" maak sy buiging tesame met kosmetiese verbeteringe vir die hele reeks.
Maar, soos dit met voertuie gaan, werk die vervaardigers altyd daaraan om hulle waens vars en nuut te laat lyk. En dis juis hier waar die Fortuner sy "Epic" baadjie aantrek.
Die nuwe model het voorlangs nuwe kopligte met swart detail bygekry, die buitespieëls is nou verchroom, en die agterligte is ook ietwat opgekikker.
Die donkergrys 17" allooiwiele vertoon ook dramaties mooi en dit, tesame met Epic-kentekens voorlangs en 'n trekstang, is van die belangrikste sigbare verbeteringe.
Opsommend: Ek was aangenaam verras deur die Fortuner Epic se uitstekende veldvaardighede, sy stewige bougehalte (nog altyd 'n Fortuner-kenmerk) en stabiele padgedrag op teer. Die McCarthy 4×4-terrein bied verskeie kategorie 4-uitdagings, maar die Fortuner het alles – van diep sand, water tot uiters steil klipkoppies – met gemak baasgeraak. Die hedendaagse Fortuners is dalk nie meer so bekostigbaar soos die oer-modelle (2006) nie, maar bied steeds waarde vir geld en word sterk aanbeveel.